ઈશ્વરે આ વિશ્વ બનાવ્યું જેમાં જાતજાતનાં પશુઓ, પ્રાણીઓ, વનસ્પતિ બનાવ્યાં. ઈશ્વરનું ઉત્કૃષ્ટ સર્જન એટલે માણસ. તેણે માણસને વાચા આપી, વિચાર આપ્યા, સારુંનરસું પારખવાની બુદ્ધિ અર્પી. માણસે આ શક્તિઓનો સદુપયોગ કરી ઘણી પ્રગતિ કરી. વિજ્ઞાનના ઉપયોગથી નદીઓ પર બંધ બાંધ્યા, પર્વતો કોતરી રસ્તાઓ બનાવ્યા, વનસ્પતિને રોગ-મુક્ત કરી સુંદર જંગલો વિકસાવ્યાં. વિમાનો બનાવી દૂરદૂરની મુસાફરી હળવી બનાવી, મબલખ પાક લેવાય તેવી પધ્ધતિઓ શોધી ગરીબોને અન્ન પૂરું પડ્યું. પણ આ જ મનુષ્યે કુદરત સાથે ખેલ ખેલ્યા. પ્રકૃતિ સાથે છલ કર્યું. તેને નાથવાના નઠારા પ્રયત્નો કર્યા.